Stoltenberg: Vi kjenner deres smerte og deler deres sinne
Tidligere på dagen sa Statoil-ledelsen at de fremdeles ikke vet hvordan det har gått med de fem mennene som er savnet etter gisseldramaet på In Amenas i Algerie. - Jeg er her for å uttrykke sympati med alle dere på vegne av hele nasjonen. Vi kjenner deres smerte og deler deres sinne og desperasjon når dere ser bildene av de fem som fremdeles er savnet. Når tragedien rammer oss så svarer Norge ved å være som en tett familie, sier Stoltenberg på engelsk. Han forteller at han mandag møtte beredskapsssenteret på Statoils hovedkontor på Forus i Stavanger og sier de har hatt tett samarbeid med Statoil. - Vi er virkelig stolt av dere i Statoil. Krisen i Algeria er det verste angrepet noensinne på norske økonomiske interesser utenfor Norge, sier han. - Det er en trussel mot den globale energisikkerheten. Vi har hatt et utbredt samarbeid med alle de rammede landene underveis. Jeg har vært i hyppig kontakt med statslederne i både Frankrike, Storbritannia, Algerie og Japan.Han understreket at Norge aldri vil gi etter for terrorister, og at det ikke vil hindre nordmenn i å jobbe i utlandet. - Vi vil hjelpe algeriske myndigheter med å finne de som er ansvarlig for dette angrepet. De vil bli holdt ansvarlige. Denne gangen var det Algerie, neste gang kan det være Norge eller hvilket som helst annet land, sier han, og legger til at alle må stå sammen mot terrorisme. På en pressekonferanse i etterkant av talen sa Stoltenberg at han onsdag vil redegjøre for gisselaksjonen for Stortinget.- Vi møtes på en vanskelig og krevende tid for selskapet. Fem av våre kolleger er fremdeles savnet etter terrorangrepet i Algeria. Vi vet at mange er døde, skadet og rammet, sa Helge Lund, konsernsjef i Statoil, før Jens Stoltenberg kom på scenen. 13 av Statoils ansatte var på anlegget da angrepet skjedde. Alf Vik (43), Victor Sneberg (56), Hans Martinius Bjone (55), Thomas Snekkevik (35) og Tore Bech (58) har foreløpig ikke kommet hjem. Statoil begynte mandag en ukes flagging på halv stang. - Uskyldige mennesker fra flere nasjoner, våre tanker går til hvert eneste individ, hver familie, hvert selskap og hver nasjon som er rammet, sier Lund.- Selv om vi er på den sjette dagen etter angrepet, så har vi ikke alle svarene. 12 har kommet hjem, men Tore Bech, Hans M. Bjone, Victor Sneberg, Thomas Snekkevik og Alf Vik er savnet. - De er kolleger vi stoler på med mye erfaring og mange av dere kjenner dem godt. Vi gjør alt vi kan for å finne dem. Grundige søk rundt anlegget i In Amenas og på sykehus. - Vi håper på det beste, men samtidig forbereder vi oss på det faktum at de kan ha blitt drept, sa Lund. Han lover at de skal gjøre det de kan for å støtte dem som er rammet.
En preget Jens Stoltenberg talte til Statoil-ansatte i Stavanger mandag.